**A kapcsolattartás általános szabályai**

1. A szabadságvesztés végrehajtása során az intézet a végrehajtási fokozatokra és rezsimekre vonatkozó szabályok szerint, a társadalomba való beilleszkedés érdekében elősegíti, hogy az elítélt fenntarthassa és fejleszthesse hozzátartozóival, más személyekkel, valamint a reintegrációs célkitűzéseket elősegítő külső szervezetekkel való kapcsolatát.

2. Az elítélt kapcsolattartása az e törvényben meghatározottak szerint, az intézet rendje és a fogvatartás biztonsága érdekében ellenőrizhető. Az intézet rendje és a fogvatartás biztonsága érdekében, vagy egészségügyi okból a kapcsolattartás korlátozásának is helye lehet.

3. Ha a szabadságvesztés foganatba vételére tekintettel szüntette meg a bíróság vagy az ügyész az elítélttel szemben más büntető ügyben elrendelt előzetes letartóztatást, akkor a rendelkezési jogkör gyakorlójának ilyen irányú rendelkezése esetén az elítélt kapcsolattartása vagy elkülönítése tekintetében korábban hozott korlátozó intézkedéseit be kell tartani.

4.Az elítélt kapcsolattartási formái:

*a)* levelezés,

*b)* telefonbeszélgetés a bv. intézet által biztosított telefonnal,

*c)* csomag küldése és fogadása,

*d)* látogató fogadása,

*e)* látogató bv. intézeten kívüli fogadása,

*f)* kimaradás,

*g)* eltávozás.

5. Az elítélt a rezsim szabályok szerint igénybe veheti az intézet által a lehetőségekhez mérten nyújtott elektronikus kapcsolattartási formákat.

Kapcsolattartás rendje

A kapcsolattartás módjai: látogatófogadás, csomagküldés, levelezés, telefonálás. Az intézet a fogvatartás biztonsága, és az intézet rendje érdekében a kapcsolattartás minden formáját ellenőrizheti.

A védővel történő kapcsolattartás (levelezés, telefonálás, ügyvédi beszélő) nem korlátozható és nem ellenőrizhető!

A jogerősen elítélt a hozzátartozóival, valamint az általa megjelölt és az intézet által engedélyezett személyekkel tarthat kapcsolatot. Hozzátartozó alatt a Büntető Törvénykönyv (Btk). felsorolása alapján: az egyeneságbeli rokon és ennek házastársa, az örökbefogadó és a nevelőszülő, az örökbefogadott és a nevelt gyermek, a testvér, a házastárs, az élettárs és a jegyes, a házastárs egyeneságbeli rokona és testvére, valamint a testvér házastársa.

Az előbb felsorolt hozzátartozókon kívül engedélyezhető még az elítélt által megjelölt más személy is, ha a vele való kapcsolattartás fontossága családi, munkahelyi vagy más okból indokolt, és ahhoz a nevelő hozzájárul.

Az előzetesen letartóztatott hozzátartozóival a reintegrációs tiszt, más személyekkel a rendelkezési jogkör gyakorlója (előzetesen letartóztatott esetén az ügyész, nem jogerős ítélettel rendelkező esetén a bíró) engedélyével tarthat kapcsolatot. A hozzátartozóval való kapcsolattartást a büntetőeljárás érdekében a rendelkezési jogkör gyakorlója korlátozhatja. Az előzetesen letartóztatottnak a rendelkezési jogkör gyakorlójához a kapcsolattartásra vonatkozó kérelmet beadvány formájában reintegrációs tiszt részére kell benyújtania, melyben meg kell jelölnie a kapcsolattartó személyét, pontos lakcímét, telefonszámát, a kapcsolattartás módját. Ezt követően a kérelem díjmentesen a rendelkezési jogkör gyakorlója felé továbbításra kerül, aki a kapcsolattartás vonatkozásában korlátozásokkal élhet.

Az előzetesen letartóztatott - hozzátartozón kívüli - kapcsolattartását az intézet, a rendelkezési jogkör gyakorlójának (ügyész, bíró) engedélyezéséig nem tudja biztosítani.

A kapcsolattartás engedélyezését a reintegrációs tiszttől kell kérni. A reintegrációs tiszt a kapcsolattartást saját hatáskörében engedélyezi vagy a hatáskörét meghaladó esetekben a kérelmet (beadvány) a rendelkezési jogkör gyakorlójához továbbítja. A fogvatartott csak azon személyekkel tarthatja a kapcsolatot, akik a számítógépes nyilvántartásban rögzítésre kerültek.

Szabadulását követően a kapcsolattartóinak adatai törlésre kerülnek az intézet nyilvántartásából.

Védőnek tekintendő a fogvatartott folyamatban lévő büntetőügyében eljáró kirendelt, vagy meghatalmazott ügyvédje. Utóbbi esetben ügyvédi meghatalmazás szükséges.

Jogi képviselő a polgári eljárásban képviseletet ellátó személy, aki képviselő vagy meghatalmazott lehet. A képviselőként vagy meghatalmazottként tevékenykedő személy jogállása azonos. Büntetőeljárásban a sértett jogait képviselő útján is gyakorolhatja. Képviselőként meghatalmazás alapján kizárólag ügyvéd, a nagykorú hozzátartozó, vagy külön törvényben erre feljogosított személy járhat el. A büntetőeljárásban a képviselőt nem illetik meg a védő jogai, ezért kapcsolattartásukra az általános szabályok vonatkoznak.